b'\n_START_ARTICLE_\nHans Frank\n_START_SECTION_\nBiografija\n_START_PARAGRAPH_\n1926 m. baig\xc4\x97 teis\xc4\x97s mokslus Kylio universitete. Buvo VNSDP advokatas, atstovavo Hitleriui 150-tyje proces\xc5\xb3._NEWLINE_1923 m. \xc4\xafstojo \xc4\xaf SA. Alaus pu\xc4\x8do dalyvis. 1930 m. i\xc5\xa1rinktas reichstago deputatu. Naciams at\xc4\x97jus \xc4\xaf vald\xc5\xbei\xc4\x85 paskirtas Teisingumo minsterijos reichskomisaru. Vienas i\xc5\xa1 naujojo Baud\xc5\xbeiamojo kodekso, propaguojan\xc4\x8dio liaudies vertybi\xc5\xb3 apsaugos principus, autori\xc5\xb3. \xe2\x80\x9eIlg\xc5\xb3j\xc5\xb3 peili\xc5\xb3 nakties\xe2\x80\x9c metu band\xc4\x97 sulaikyti \xc5\xa1turmuotoj\xc5\xb3 neteis\xc4\x97tus veiksmus._NEWLINE_H. Frankas, nepaisant jauno am\xc5\xbeiaus, u\xc5\xbe\xc4\x97m\xc4\x97 svarbias pareigas: buvo Bavarijos teisingumo ministras, justicijos reichsministras, v\xc4\x97liau \xe2\x80\x93 reichsministras be portfelio, VNSDP reichsleiteris. Jis taip pat buvo Vokietijos teis\xc4\x97s akademijos prezidentas, Vokie\xc4\x8di\xc5\xb3 teis\xc4\x97s instituto \xc4\xafk\xc5\xabr\xc4\x97jas, Tarptautini\xc5\xb3 teis\xc4\x97s r\xc5\xabm\xc5\xb3 prezidentas._NEWLINE_1939 m. spalio m\xc4\x97n. okupavus Lenkij\xc4\x85 Hitleris H. Frank\xc4\x85 paskyr\xc4\x97 okupuot\xc5\xb3 Lenkijos teritorij\xc5\xb3 valdybos vir\xc5\xa1ininku, v\xc4\x97liau \xe2\x80\x93 Lenkijos generalgubenatoriumi (rezidavo Krokuvoje). Kartu jam suteiktas SS obergrupenfiurerio rangas. Savo vykdom\xc4\x85 politik\xc4\x85 jis suformulavo taip: \xe2\x80\x9eSu Lenkija reikia elgtis kaip su kolonija. Lenkai taps Did\xc5\xbeiosios Vokietijos vergais\xe2\x80\x9c. Per septynis jo valdymo metus Lenkijos teritorijoje nu\xc5\xbeudyta 5,384 mln gyventoj\xc5\xb3, i\xc5\xa1vogtas jos nacionalinis turtas, \xc4\xaf Vokietij\xc4\x85 darbams i\xc5\xa1ve\xc5\xbeta daug gyventoj\xc5\xb3._NEWLINE_Niurnbergo tribunole buvo vienas i\xc5\xa1 24-ri\xc5\xb3 svarbiausi\xc5\xb3 kaltinam\xc5\xb3j\xc5\xb3. H.Frankas kaltintas s\xc4\x85mokslu prie\xc5\xa1 taik\xc4\x85, karo nusikaltimais ir nusikaltimais prie\xc5\xa1 \xc5\xbemonij\xc4\x85. Duodamas parodymus sak\xc4\x97, kad ne\xc5\xbeinojo apie egzistavusias koncentracijos stovyklas, kad 14 kart\xc5\xb3 ra\xc5\xa1\xc4\x97 atsistatydinimo parei\xc5\xa1kimus._NEWLINE_Nuteistas mirties bausme pakariant. Vienintelis i\xc5\xa1 nuteist\xc5\xb3j\xc5\xb3 mirti pripa\xc5\xbeino savo kalt\xc4\x99 ir gail\xc4\x97josi d\xc4\x97l savo padaryt\xc5\xb3 nusikaltim\xc5\xb3. Nuosprendis \xc4\xafvykdytas 1946 m. spalio 16 d.'